Social- og indenrigsministeren har fordelt særtilskudspuljerne til særligt vanskeligt stillede kommuner, der er større end sidste år. 31 kommuner får tilskud. En række vanskeligt stillede kommuner får nu lidt bedre mulighed for at få budgettet for 2020 til at balancere og levere velfærd til borgerne. Det oplyser ministeriet i en pressemeddelelse. Kommunerne får en ekstra økonomisk håndsrækning, efter at social- og indenrigsminister Astrid Krag har fordelt pengene i de såkaldte særtilskudspuljer for 2020. Det sker på baggrund af kommunernes ansøgninger. Særtilskudspuljen til vanskeligt stillede kommuner i hele landet er i år hævet med 50 mio. kr. for at tage højde for problemer i udligningen. - Regeringen ønsker, at der skal være råd til velfærd i hele landet. Derfor har vi valgt at fordele flere penge ud i særtilskud end sidste år. Med tilskuddene giver vi en økonomisk håndsrækning til nogle kommuner, der har mistet indtægter, blandt andet i udligningssystemet. Ligesom vi hjælper de kommuner, som har de største udfordringer, for eksempel fordi de får flere børn og ældre, eller skatteindtægterne er lave, siger Social- og indenrigsminister Astrid Krag. 22 kommuner har fået del i den landsdækkende pulje, hvor der i denne omgang er fordelt i alt 360 mio. kr. Social- og indenrigsministeren har også fordelt tilskud efter en særskilt pulje til hovedstads-kommunerne, som kommunerne selv betaler. Her har 9 kommuner tilsammen fået 159,3 mio. kr. Til forskel fra sidste år er hele puljen blevet fordelt. I Nordjylland er det Jammerbugt Kommune, der får flest penge fra ministeriet. 28 millioner kroner er der på vej til den kommunale pengekasse. Og pengene er der brug for. I juni måned kunne Jammerbugt Kommune fortælle, at man efter årets første måneder stod til at overskride budgettet med 30 millioner kroner. For at undgå dette blev der varslet besparelser, som vil ramme flere områder, hvor man ellers har levet op til det fastsatte budget.
Social og Indenrigsministeriet har fordelt 519 millioner kroner til vanskeligt stillede kommuner.